| --- | --- |  
“பெட்டர் த டெவில் யு நோ” என்ற பாடலை கேட்டதிலிருந்து ஆஸ்திரேலிய கலைஞரான நிக் கேவ் மினாகுடன் பணிபுரிவதில் ஆர்வங்கொண்டார். “பாப் இசையிலேயே மிகவும் வக்கிரமும் கலங்கடிக்கக்கூடிய வரிகள் அந்த பாடலில் இருந்ததாகவும்” “அந்த பாடலை கைலி மினாக் பாடும்போது அவரில் இருக்கும் ஒருவகை களங்கமின்மை அந்த பயங்கரமான வரிகளுக்கு கூடுதல் மெருகேற்றி தன் வசம் இழுக்கிறது” என்றார். “வேர் த வைல்ட் ரோஸஸ் க்ரோ” (1995) என்ற பாடலில் இருவரும் ஒன்றாக பணிபுரிந்தார்கள். இந்த ஆழ்ந்த பாடலில் ஒரு கொலையாளி (கேவ்) மற்றும் கொலையுண்டவருடைய (மினாக்) கோணங்களிலிருந்து ஒரு கொலை சித்தரிக்கப்பட்டது. இந்த பாட்டிற்கான வீடியோ ஜான் எவரட் மில்லாய்ஸுடைய *ஒஃபீலியா* (1851-1852) என்ற ஓவியத்திலிருந்து எடுக்கப்பட்டது. அதில் கொலை செய்யப்பட்ட பெண்ணாக மினாக், ஒரு குளத்தில் மிதந்துக்கொண்டிருப்பதாகவும், ஒரு பாம்பு அவருடைய உடலுக்கு மேலே நீந்தி செல்வதாகவும் காண்பிக்கப்பட்டிருந்தது. இந்தத் தனிப்பாடல் ஐரோப்பாவில் பெருத்த வரவேற்படைந்து பல நாடுகளில் முதல் 10 பாடல்களில் வரிசையில் இடம்பெற்றது. மற்றும் ஆஸ்திரேலியாவிலும் அது தனிப்பாடல்கள் வரிசையில் இரண்டாம் இடத்தைப் பிடித்தது. மேலும் “வருடத்தின் சிறந்த பாடல்” மற்றும் “மிகச்சிறந்த பாப் வெளியீடு” என்று ஏ.ஆர்.ஐ.ஏ விருதுகளையும் தட்டிச் சென்றது. கேவ் உடன் பல பாடல் நிகழ்ச்சிகளில் தோன்றியதைத் தொடர்ந்து மினாக், ‘ஐ ஷுட் பீ சோ லக்கி” என்ற பாடலுடைய வரிகளை லண்டனின் ராயல் ஆல்பர்ட் ஹாலில் “பொயட்ரி ஜாமில்” கவிதையாக மொழிந்தார். பிற்பாடு அந்த அனுபவம் “மிகவும் மனமகிழ்ச்சி அளித்த” ஒன்று என்று கூறினார். தன்னை கலை மூலமாக வெளிப்படுத்துவதில் கேவ் தனக்கு நம்பிக்கையூட்டியதாக கூறினார், “நான் யார் என்ற வட்டத்தை விட்டு மிகவும் தூரம் செல்லாமலும், அதே நேரத்தில், அதிக தூரம் சென்று, பல வித்தியாசமான காரியங்களை முயற்சிக்கவும், என்னுடைய தனித்தன்மையை ஒருபோதும் இழந்துவிடாமலுமிருக்க அவர் எனக்கு கற்றுத் தந்தார். என்னுடைய உட்கருவை வெளியாக்கி அதே நேரத்தில் என்னுடைய இசையின் நம்பகத்தன்மையை காத்துக்கொள்வதே என்னுடைய மிகப் பெரிய சவாலாக இருந்ததென்று” அவர் கூறினார். 1997 வாக்கில் மினாக் ஃப்ரெஞ்ச் புகைப்படக் கலைஞரான ஸ்டிஃபான் செட்னாயுடன் ஒரு உறவில் இருந்தார். இவர் கைலியுடைய படைப்பாற்றலை வளர்க்க உத்வேகமளித்தார். இருவருக்கும் ஜப்பானிய கலாச்சாரத்தின் மீது இருந்த பரஸ்பர ஈர்ப்பின் விளைவாக, அவர்கள் *இம்பாசிபில் பிரின்செஸ்* என்ற ஆல்பத்திற்கு “கெய்ஷா மற்றும் மங்கா சூப்பர்ஹீரோயின்” ஆகியவற்றின் சேர்மத்தின் அடிப்படையில் புகைப்படங்களை உருவாக்கினார்கள். டோவா டெய் என்பவருடன் சேர்ந்து “ஜெர்மன் போல்ட் இடாலிக்” என்ற வீடியோவும் இதன் விளைவாகவே உருவானது. ஷெர்லி மான்ஸன் மற்றும் கார்பேஜ், பியார்க், டிரிக்கி, யூ2 மற்றும் பிஸ்ஸிக்காட்டோ ஃபைவ் மற்றும் டோவா டெய் போன்ற ஜப்பானிய பாப் இசைக் கலைஞர்களின் கலையிலிருந்தும் மினாக் தன் இசைக்கான உத்வேகத்தைப் பெற்றார்.  
*இம்பாசிபில் பிரின்சஸில்* மேனிக் ஸ்டிரீட் ப்ரீச்சர்ஸுடைய இசைக்கலைஞர்களாகிய ஜேம்ஸ் டீன் ப்ராட்ஃபீல்ட் மற்றும் ஷான் மோர் ஆகியோருடன் சேர்ந்த இசைப்பணிகள் வெளியாகியிருந்தன. இது பெரும்பாலும் ஒரு நடன பாடல்கள் தொகுப்பாயிருந்தது. ஆனால் அதன் முதல் பாடலான “சம் கைண்ட் ஆஃப் ப்ளிஸ்” சற்று வேறுபட்டிருந்தது. அவர் ஒரு இண்டீ கலைஞராக விரும்புகிறாரென்று கருத்துகள் பரவின. *ம்யூசிக் வீக்கிற்கு* அவர் கூறியதாவது, “இது ஒரு இண்டீ-கிட்டார் பாடல்தொகுப்பு கிடையாது என்று நான் மக்களுக்கு சொல்லிக்கொண்டே இருக்க வேண்டியிருக்கிறது. நான் கிட்டாருடன் சேர்ந்த ராக் இசையில் செல்லவில்லை” என்று அவர் கூறினார்." அவருடைய ஆரம்ப வாழ்க்கையின் அபிப்ராயங்களை விட்டுவிலக அவர் முயற்சி செய்யத்தான் செய்தார் என்று ஒப்புக்கொண்டு, “வேதனைதரும் விமர்சன்ங்களை மறந்துவிட்டு”, “கடந்த காலத்தை ஏற்றுக்கொண்டு, அணைத்துக்கொண்டு, அதை பயன்படுத்திக்கொள்ளப்போவதாக” மினாக் கூறினார். *பில்போர்ட்* இந்த பாடல் தொகுப்பு, “பிரம்மிப்பூட்டக்கூடியது” என்று கூறி, “தொலைநோக்கும் சக்தியும் கொண்ட ஒரு பெரிய ஒலிப்பதிப்பு நிறுவனம், ஐக்கிய அமெரிக்காவில் வெளியிட இதுவே ஒரு அரும்பெரும் வர்த்தக வாய்ப்பு” என்று கருத்து வழங்கியது. உண்ணிப்பாக கவனித்தால் *இம்பாசிபில் பிரின்செஸுக்கும்* மடோனாவுடைய மிகவும் பரவலாக வெற்றியடைந்திருந்த, *ரே ஆஃப் லைட்டிற்கும்* ஒரு சம்பந்தம் இருப்பதை கண்டறிய முடியும்.
வேல்ஸ் நாட்டு இளவரசியான டையானாவின் இறப்பிற்குப் பின் யூகேவில் *கைலி மினாக்* என்று மறுபெயரிடப்பட்ட இந்தப் பாடல்தொகுப்பு அவருடைய வாழ்க்கையின் மிகவும் குறைவாக விற்பனையான பாடல்தொகுப்பானது. அந்த வருடத்தின் இறுதியில், *வர்ஜின் ரேடியோ* ஒரு பிரகடனத்தில், “கைலியின் ஒலிப்பதிவுகளை மேம்படுத்த நாங்கள் ஒன்று செய்திருக்கிறோம் - அவைகளை நிறுத்திவிட்டோம்” என்றது. இரசிகர் கோரிக்கைகளுக்கிணங்க அவருடைய இண்டிமெட் அண்ட் லைவ் சுற்றுப்பயணம் நீடிக்கப்பட்டது. விக்டோரியன் ப்ரெமியராக, ஜெஃப் கென்னெட், அவரை கௌரவிக்கும் வகையில் ஒரு விருந்தை மெல்பர்னில் ஏற்பாடு செய்திருந்தார். அவர் மேடை நிகழ்ச்சிகள் வாயிலாகத் தொடர்ந்து ஆஸ்திரேலியாவில் தன்னுடைய உயர் அந்தஸ்தை தக்க வைத்திருந்தார். அவைகளில் பின்வருவன அடங்கும்: 1998 ஆம் ஆண்டில் சிட்னியில் கே மற்றும் லெஸ்பியன் மார்டி கிரா, மற்றும் சிட்னியின் பாக்ஸ் ஸ்டூடியோவின் திறப்பு விழாக்கள், இதில் அவர் மெர்லின் மேன்றோவின் “டையமண்ட்ஸ் ஆர் எ கர்ல்ஸ் பெஸ்ட் ஃப்ரெண்ட்” என்ற பாடலை வழங்கினார். மேலும் கிழக்கு திமோர், டிலியில் ஒரு கிறிஸ்மஸ் நிகழ்ச்சியில் ஐக்கிய நாடுகளின் அமைதி-காப்பு படைகளுடன் பாடல்களை வழங்கினார். ஆஸ்திரேலியாவிற்கு திரும்பி வந்தவுடன், அவர் *சேம்பிள் பீபிள்* என்ற படத்தில் தோன்றினார் மற்றும் ரஸல் மோரிஸின் “த ரியல் திங்” என்ற படத்தின் ஒலிச்சுவடின் அட்டை பதிவுக்காக பதிவு செய்தார். அவரது ஆடுதலுக்கேற்ற பாடல்கள் கொண்ட *லைட் இயர்ஸ்* (2000) என்ற தொகுப்பானது டிஸ்கோ இசையின் தாக்கத்தில் உருவானது. ஆடல்-பாப் இசையை “மேலும் அதிகப்படுத்தப்பட்ட வடிவமாக” வழங்கி அதை "சந்தோஷமானதாக" கொடுக்க வேண்டும் என்பதே அவரது எண்ணம் என மினோக் கூறினார். தனிப்பாடலான “ஸ்பின்னிங் அரௌண்ட்” பத்து வருடங்களில் அவரது முதல் பிரித்தானிய முதல் தரத்தை எட்டியது மற்றும் அதனுடனான படத்தில் மினாக் வெளிப்படையாகத் தெரியும் தங்க நிறத்திலான கவர்ச்சியான காலுறை அணிந்து தோன்றினார். இது “சொந்த பாணி”யாக கருதப்படத் தொடங்கியது. அவரது இரண்டாவது தனிப்பாடலான, “ஆண் எ நைட் லைக் திஸ்” ஆஸ்திரேலியாவில் முதல் இடத்தையும், யூகேவில் இரண்டாம் இடத்தையும் பிடித்தது. அவர் பின்னர் ஒரு கச்சேரி சுற்றுப்பயணத்தை தொடங்கினார், ஆன் எ நைட் லைக் திஸ் என்ற இந்தச் சுற்றுலா, ஆஸ்திரேலியா மற்றும் யுனைடட் கிங்டமில் அரங்கம் நிறைந்த ரசிகர்களால் ரசிக்கப்பட்டது. விகடம் மற்றும் நாடகம் ஆகியவை கொண்டிருந்த மடோனாவின் 'த கேர்லி ஷோ' என்ற 1993 ஆம் ஆண்டு உலக சுற்றுப்பயணம் மினாகுக்கு மிகவும் தாக்கத்தை ஏற்படுத்தியது. பிராட்வே நிகழ்ச்சிகளான *42வது ஸ்டிரீட்*, *ஆங்கர்ஸ் அவே*, *சவுத் பசிஃபிக்*, 'த ஃப்ரெட் ஆஸ்டேர்' போன்ற படங்கள் மற்றும் 1930 ஆம் ஆண்டுகளின் ஜிண்ஜர் ரோஜர்ஸ் இசை நிகழ்ச்சிகள், பெடெ மிட்லரின் நேரடி நிகழ்ச்சிகள் ஆகியவற்றைப் பற்றி வில்லியம் பேகரும் குறிப்பிடுகிறார். அவரது புதிய முயற்சிகளுக்காகவும், தனது பெரிய வெற்றி பெற்ற பாடல்களின் மறு விளக்கங்களுக்காகவும் மினாக் பெரிதும் பாராட்டப்பட்டார். இதனால் “ஐ ஷுட் பி சோ லக்கி” என்ற பாடல் முதன்மை பாடலாகவும் “பெட்டர் த டெவில் யு நோ” 1940களின் மிகப் பெரிய பாடலானது. அவர் “வருடத்தின் சிறந்த செயல்திறனாளர்” என்ற ஆஸ்திரேலிய நேரடி பொழுதுபோக்குக்கான “மோ விருதை” அவர் பெற்றார். இந்தச் சுற்றுப் பயணத்தைத் தொடர்ந்து *சியாடில் போஸ்ட்-இண்டலிஜன்சர்* பத்திரிக்கையாளர் அவரிடம் அவரது மிகப் பெரிய பலம் எது எனக் கேட்டார். அதற்கு அவர் அளித்த பதில் – “நான் அனைத்தையும் செய்யக் கூடியவள். நான் செய்வதில் இருந்து ஏதாவது ஒன்றை தேர்ந்தெடுக்க நேர்ந்தால், அதில் நான் திறமைசாலியாக இருக்கமாட்டேன். ஆனால் அவை அனைத்தையும் ஒன்றாக சேர்த்தால், என்ன செய்ய வேண்டும் என்பது எனக்குத் தெரியும்”.